FI Euroopan unionin virallinen lehti CE 84/5

(2004/C 84 E/0006)

KIRJALLINEN KYSYMYS P-0759/03

esittäjä(t): Vitaliano Gemelli (PPE-DE) komissiolle

(6. maaliskuuta 2003)

Aihe: Euroopan komission terveydenhuoltoyksikkö

Komission vastaus kirjalliseen kysymykseen P-0021/03 (1) osoittaa, että terveydenhuoltoyksikön johtajan valinta on tehty väärän tulkinnan perusteella sairaalahallinnosta eräissä jäsenvaltioissa. Virhe on siinä, että on haluttu laittaa yhtäläisyysmerkit työterveyshuollon ehkäisy- ja seurantatoiminnan ja sairaaloiden pääasiassa hoitamiseen pyrkivien tavoitteiden välillä.

Komissio ja muut yhteisön toimielimet ovat itse asiassa tietoisia tästä erosta, ja ne ovat aina asettaneet terveydenhuoltoyksiköt työpaikkalääkärin alaisuuteen kunnioittaen näin ILOn ja komission itsensä antamien suositusten henkeä ja kirjainta.

On mahdotonta nähdä, mitkä näkökohdat, jotka eivät ole ”puhtaasti lääketieteellisiä”, ovat perusteena sille, että yksikön johtoon on asetettu hallintovirkamies. Eikö komissio katso, että sen terveydenhuoltoyksikön uusi organisaatio on ristiriidassa sen vaatimuksen kanssa, joka koskee resurssien moitteetonta hallinnointia, ja uhkaa rikkoa periaatetta, jonka mukaan toimielimen ja sen virkamiesten välillä tulee vallita luottamus?

Mitä toimia komissio on toteuttanut sen välttämiseksi, että yksikön päällikkö — jolla ei ole lääketieteellistä tietämystä — saa tietoonsa, vaikka vahingossakin, terveydenhuoltoyksikön asiakirjoissa olevia tietoja? Onko Euroopan tietosuojavaltuutetulle tiedotettu näistä toimista 18. joulukuuta 2000 annetun Euroopan parlamentin ja neuvoston asetuksen (EY) N:o 45/2001 (2) 27 artiklan mukaisesti?

Neil Kinnockin komission puolesta antama vastus

(8. huhtikuuta 2003)

Komissio vahvistaa uudelleen, kuten parlamentinjäsenen kirjalliseen kysymykseen numero P-0021/03 (3) annetussa vastauksessa todetaan, että kaikki terveydenhoitoon liittyvät asiat ovat terveydenhuoltoyksikön johtavan ylilääkärin hoidossa ja komissio luottaa täysin hänen pätevyyteensä ja kokemukseensa.

Hallintovirkamies, jonka tehtävät parlamentin jäsen asettaa kyseenalaisiksi, ei pääse käsiksi potilastietoihin. Komissio huomauttaa myös, että asetuksen (EY) N:o 45/2001 (4) 49 artiklassa viitataan henkilöstösääntöjen 17 artiklaan, jossa taataan henkilötietojen luottamuksellisuus. Mainitun artiklan säännökset varmistavat, että tiukka salassapitovelvollisuus koskee terveydenhuoltoyksikön sihteeristön henkilökuntaa, joka voi nähdä potilastietoja.

Asetuksen (EY) N:o 45/2001 10 artiklan 3 kohdan mukaan ” … näitä tietoja käsittelee terveydenhuollon ammattikoulutuksen saanut henkilö, jota koskee salassapitovelvollisuus, tai muu henkilö, jolla on vastaava velvoite”.

Säännösten mukaan kaikki sellaiset tietojen käsittelyt, joihin saattaa liittyä erityisiä rekisteröityjen oikeuksiin ja vapauksiin liittyviä vaaroja on ilmoitettava 27 artiklassa tarkoitettua ennakkotarkastusta varten Euroopan tietosuojavaltuutetulle, kun valtuutettu on aloittanut toimintansa.

Edellisessä vastauksessa ollut viittaus sairaalan hallintoon ei ollut ”virheellinen”, vaan se oli tarkoitettu yksinomaan esimerkiksi suurten organisaatioiden hallinnon järjestämistavoista ja lisätiedoksi parlamentin jäsenelle. Sairaaloiden ja muiden terveydenhuoltoyksiköiden tavoitteet ovat parlamentin jäsenen omien sanojen mukaan ”pääasiassa hoidollisia”. Organisaatioyksiköltä on kuitenkin myös hallinnoitava tehokkaasti. Hallintovirkamiehen nimittäminen hallinnon johtajaksi antaa lääketieteen asiantuntijoille mahdollisuuden keskittyä yksinomaan yksikön olennaisen tärkeisiin lääketieteellisiin tehtäviin.

(1) Katso sivu 1.

(2) EYVL L 8, 12.1.2001, s. 1.

(3) Katso sivu 1.

(4) Euroopan parlamentin ja neuvoston asetus (EY) N:o 45/2001, annettu 18 päivänä joulukuuta 2000, yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta, EYVL L 8, 12.1.2001.